SKRIFTLIG FORESPØRGSEL P-3786/00

af Juan Ojeda Sanz (PPE-DE) til Kommissionen

(29. november 2000)

Om: Tilpasning til den tekniske udvikling af Rådets direktiv 70/156/EØF om godkendelse af motorkøretøjer og påhængskøretøjer dertil

Den 27. november 1997 vedtog Rådet afgørelse 97/836/EF(1) om Det Europæiske Fællesskabs tiltrædelse af overenskomsten under FN's Økonomiske Kommission for Europa kendt som overenskomst af 1958 som revideret.

En af de mest tungtvejende grunde til Det Europæiske Fællesskabs tiltrædelse af ovennævnte overenskomst som kontraherende part var netop ønsket om at fjerne de tekniske hindringer for handelen med motorkøretøjer samt sikre et højt niveau med hensyn til færdselssikkerhed og miljøbeskyttelse, og det er følgelig nødvendigt at foretage en effektiv tilpasning af direktiv 70/156/EØF(2) til den tekniske udvikling, hvis denne grundlæggende målsætning skal opfyldes.

I forbindelse med den seneste tilpasning (i medfør af direktiv 98/14/EF af 6. februar 1998(3)) er der imidlertid trods nødvendigheden af regelmæssigt at tilpasse dette direktiv i bilag IV, del II, kun medtaget 49 af de 78 regulativer i overenskomsten af 1958 som revideret vedtaget af Det Europæiske Fællesskab den 27. november 1997.

Hvornår påtænker Kommissionen at forelægge den nye ajourføring af Rådets direktiv 70/156/EØF?

Agter Kommissionen som foreskrevet at inkorporere overenskomstens resterende regulativer, som er indeholdt i Rådets afgørelse 97/836/EF af 27. november 1997?

Hvilke andre regulativer fra omtalte overenskomst har Kommissionen under hensyntagen til den seneste tekniske udvikling planer om at medtage i den nye ajourføring af ovennævnte direktiv

(1) EFT L 346 af 17.12.1997, s. 78.

(2) EFT L 42 af 23.2.1970, s. 1.

(3) EFT L 91 af 25.3.1998, s. 1.

Svar afgivet på Kommissionens vegne af Erkki Liikanen

(5. januar 2001)

Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil, ændret ved direktiv 98/14/EF af 6. februar 1998, indeholder i bilag IV, del II, de af FN's Økonomiske Kommission for Europa (FN/ECE) udstedte regulativer, som Fællesskabet vedtog ved tiltrædelsen af den reviderede overenskomst af 1958, som vedrører typegodkendelse af motorkøretøjer, og for hvilke der findes et særdirektiv. Hvad angår de FN/ECE-regulativer, som Fællesskabet har vedtaget efter tiltrædelsen af overenskomsten, og de regulativer, for hvilke et fællesskabsdirektiv er blevet vedtaget i mellemtiden, vil Kommissionen i et forslag til omarbejdning af direktiv 70/156/EØF i 2001 ajourføre bilag IV, del II, så der tages hensyn til disse regulativer.

Herudover vedrører nogle af de regulativer, der er anført i bilag II til Rådets afgørelse 97/836/EF(1), typegodkendelse af motorcykler og traktorer, der ikke falder ind under anvendelsesområdet for direktiv 70/156/EØF. Regulativerne vedrørende motorcykler er allerede anført i de relevante særdirektiver om typegodkendelse af to- og trehjulede køretøjer. Regulativerne vedrørende traktorer vil blive anført i et forslag til omarbejdning af Rådets direktiv 74/150/EØF af 4. marts 1974 om tilnærmelse af medlemsstaternes lovgivning om godkendelse af landbrugs- og skovbrugshjultraktorer(2), som Kommissionen i øjeblikket udarbejder.

De tolv FN/ECE-regulativer i bilag II til afgørelse 97/836/EF, for hvilke der ikke findes noget særdirektiv, vil indtil videre ikke blive omfattet af nogen af ovennævnte direktiver.

(1) Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (Overenskomst af 1958 som revideret).

(2) EFT L 84 af 28.3.1974.